title: Sklep Komisije (EU) 2019/418 z dne 13. marca 2019 o spremembi sklepov (EU) 2017/1214, (EU) 2017/1215, (EU) 2017/1216, (EU) 2017/1217, (EU) 2017/1218 in (EU) 2017/1219 (notificirano pod dokumentarno številko C(2019) 1851) (Besedilo velja za EGP.)

text:
                  15.3.2019

                  SL

                  Uradni list Evropske unije

                  L 73/188

         SKLEP KOMISIJE (EU) 2019/418
         z dne 13. marca 2019
         o spremembi sklepov (EU) 2017/1214, (EU) 2017/1215, (EU) 2017/1216, (EU) 2017/1217, (EU) 2017/1218 in (EU) 2017/1219

               (notificirano pod dokumentarno številko C(2019) 1851)

         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 66/2010 Evropskega parlamenta in Sveta z dne 25. novembra 2009 o znaku EU za okolje (1) in zlasti člena 8(2) Uredbe,
         po posvetovanju z Odborom Evropske unije za znak za okolje,
         ob upoštevanju naslednjega:

                     (1)

                     V skladu z Uredbo (ES) št. 66/2010 se lahko znak EU za okolje podeli proizvodom z manjšim vplivom na okolje v njihovem celotnem življenjskem krogu. Za vsako skupino proizvodov se določijo posebna merila za podelitev znaka EU za okolje.

                     (2)

                     S sklepi Komisije (EU) 2017/1214 (2), (EU) 2017/1215 (3), (EU) 2017/1216 (4), (EU) 2017/1217 (5), (EU) 2017/1218 (6) in (EU) 2017/1219 (7) so določena merila ter z njimi povezane zahteve za ocenjevanje in preverjanje za detergente za ročno pomivanje posode, detergente za strojno pomivanje posode za uporabo v industriji in ustanovah, detergente za strojno pomivanje posode, čistila za čiščenje trdih površin, detergente za perilo oziroma detergente za perilo za uporabo v industrijskem in institucionalnem sektorju.

                     (3)

                     Več pristojnih nacionalnih organov, ki podeljujejo znak EU za okolje, je Komisijo obvestilo o težavah pri izvajanju nekaterih meril iz navedenih sklepov. Zlasti se za snovi, ki so prisotne kot nečistoče v nekaterih sestavinah (npr. fosfati), v skladu z merili zahteva, da se izključijo iz končnega detergenta ne glede na njihovo koncentracijo, vendar odstranitev navedenih nečistoč trenutno ni tehnično izvedljiva.

                     (4)

                     Sklepi iz uvodne izjave 2 so razveljavili in nadomestili prejšnje sklepe Komisije na istem področju. V skladu s prejšnjimi sklepi so morali nečistoče in stranski produkti izpolnjevati merila samo, če je bila njihova koncentracija v končni sestavi enaka ali večja od 0,010 masnega %. Komisija je opravila oceno in ugotovila, da bi bilo treba ob upoštevanju prejšnjih sklepov za stranske produkte in nečistoče iz surovin določiti najnižjo mejno koncentracijo v višini 0,010 masnega % končne sestave zaradi skladnosti z vsakim od meril iz sklepov, navedenih v uvodni izjavi 2.

                     (5)

                     Sklep (EU) 2017/1217 je razveljavil in nadomestil Sklep Komisije 2011/383/EU (8) za skupino proizvodov „univerzalna čistila in čistila za sanitarne prostore“. V Sklepu (EU) 2017/1217 je bilo določeno prehodno obdobje 18 mesecev, da bi imeli proizvajalci, ki so za svoje proizvode dobili znak EU za okolje na podlagi meril iz Sklepa 2011/383/EU, dovolj časa za prilagoditev proizvodov tako, da bodo ustrezali spremenjenim merilom iz Sklepa (EU) 2017/1217. To prehodno obdobje se je izteklo 26. decembra 2018. Več pristojnih nacionalnih organov je Komisijo obvestilo o potrebi po podaljšanju prehodnega obdobja za šest mesecev zaradi velikega obsega zahtevkov za obnovitev pogodb za podelitev znaka EU za okolje. Komisija je opravila oceno in v tem primeru izjemoma potrdila potrebo po podaljšanju prehodnega obdobja za šest mesecev.

                     (6)

                     Sklepa (EU) 2017/1218 in (EU) 2017/1219 vključujeta odstopanje, odobreno v skladu s členom 6(7) Uredbe (ES) št. 66/2010, za ε-ftalimido-peroksi-heksanojsko kislino (PAP), kadar je razvrščena kot nevarna za vodno okolje: akutna nevarnost, kategorija 1 (H400), ali kot nevarna za vodno okolje: kronična nevarnost, kategorija 3 (H412), do najvišje koncentracije 0,6 g/kg perila. Ta odstopanja so bila odobrena, ker je bilo ugotovljeno, da ima PAP pomembno vlogo kot belilno sredstvo v detergentih, ki jih zajemata navedena sklepa, in ker je zanjo značilna visoka stopnja razgradnje med pranjem.

                     (7)

                     Med pranjem se PAP razdgradi v ε-ftalimido-heksanojsko kislino (PAC). Ta snov ni peroksid, je lahko biološko razgradljiva in ni nevarna za okolje. Ker se PAP hitro razgradi v PAC in nikoli ne doseže odvedene vode, je primerneje, da se pri izračunu kritične volumske razredčitve proizvoda uporabijo faktorji razgradljivosti za PAC namesto PAP. Podoben pristop je bil uporabljen že v Sklepu (EU) 2017/1219, kjer so bila uporabljena ločena pravila za izračun kritične volumske razredčitve za snov vodikov peroksid, ki se med pranjem razgradi na perocetno kislino. Sklep (EU) 2017/1219 bi bilo zato treba spremeniti, da se uporabijo ločena pravila za izračun kritične volumske razredčitve za PAP z uporabo vrednosti razgradljivosti za PAC.

                     (8)

                     PAP se uporablja predvsem kot belilno sredstvo v profesionalnih večkomponentnih detergentih za perilo in ne v detergentih za pranje perila v gospodinjstvu. Sedanje odstopanje za PAP v Sklepu (EU) 2017/1218 je zato nepotrebno in bi ga bilo treba črtati.

                     (9)

                     Zaradi jasnosti bi bilo treba v Prilogi k Sklepu (EU) 2017/1218 spremeniti preglednico 3, tako da se doda stolpec, ki prikazuje razvrstitev snovi v skladu z Uredbo (ES) št. 1272/2008.

                     (10)

                     Sklepe (EU) 2017/1214, (EU) 2017/1215, (EU) 2017/1216, (EU) 2017/1217, (EU) 2017/1218 in (EU) 2017/1219 bi bilo zato treba ustrezno spremeniti.

                     (11)

                     Ukrepi iz tega sklepa so v skladu z mnenjem odbora, ustanovljenega s členom 16 Uredbe (ES) št. 66/2010 –

               SPREJELA NASLEDNJI SKLEP:

            Člen 1
            V Prilogi k Sklepu (EU) 2017/1214 se v oddelku z naslovom „Ocenjevanje in preverjanje“ v točki (b) (Mejne vrednosti meritev) v preglednici 1 opomba z zvezdico (*) nadomesti z naslednjim:

                           „(*)

                           ‚ni omejitve‘ pomeni: ne glede na koncentracijo (analitična meja zaznavnosti) za vse dodane snovi, razen za stranske produkte in nečistoče iz surovin, katerih koncentracija ne presega 0,010 masnega % končne sestave.“

            Člen 2
            V Prilogi k Sklepu (EU) 2017/1215 se v oddelku z naslovom „Ocenjevanje in preverjanje“ v točki (b) (Mejne vrednosti meritev) v preglednici 1 opomba z zvezdico (*) nadomesti z naslednjim:

                           „(*)

                           ‚ni omejitve‘ pomeni: ne glede na koncentracijo (analitična meja zaznavnosti) za vse dodane snovi, razen za stranske produkte in nečistoče iz surovin, katerih koncentracija ne presega 0,010 masnega % končne sestave.“

            Člen 3
            V Prilogi k Sklepu (EU) 2017/1216 se v oddelku z naslovom „Ocenjevanje in preverjanje“ v točki (b) (Mejne vrednosti meritev) v preglednici 1 opomba z zvezdico (*) nadomesti z naslednjim:

                           „(*)

                           ‚ni omejitve‘ pomeni: ne glede na koncentracijo (analitična meja zaznavnosti) za vse dodane snovi, razen za stranske produkte in nečistoče iz surovin, katerih koncentracija ne presega 0,010 masnega % končne sestave.“

            Člen 4
            Sklep (EU) 2017/1217 se spremeni:

                        (a)

                        v členu 7 se odstavek 3 nadomesti z naslednjim:

                           „3.   Dovoljenja za uporabo znaka EU za okolje, podeljena v skladu z merili iz Sklepa 2011/383/EU, se lahko uporabljajo do 30. junija 2019.“;

                        (b)

                        v Prilogi se v oddelku z naslovom „Ocenjevanje in preverjanje“ v točki (b) (Mejne vrednosti meritev) v preglednici 1 opomba z zvezdico (*) nadomesti z naslednjim:

                                    „(*)

                                    ‚ni omejitve‘ pomeni: ne glede na koncentracijo (analitična meja zaznavnosti) za vse dodane snovi, razen za stranske produkte in nečistoče iz surovin, katerih koncentracija ne presega 0,010 masnega % končne sestave.“

            Člen 5
            Priloga k Sklepu (EU) 2017/1218 se spremeni:

                        (a)

                        v oddelku z naslovom „Ocenjevanje in preverjanje“ v točki (b) (Mejne vrednosti meritev) v preglednici 1 se opomba z zvezdico (*) nadomesti z naslednjim:

                                    „(*)

                                    ‚ni omejitve‘ pomeni: ne glede na koncentracijo (analitična meja zaznavnosti) za vse dodane snovi, razen za stranske produkte in nečistoče iz surovin, katerih koncentracija ne presega 0,010 masnega % končne sestave.“;

                        (b)

                        v merilu 5 (Izključene in omejene snovi) se v točki (b)(ii) preglednica 3 (Izvzete snovi) nadomesti s preglednico iz Priloge k temu sklepu.

            Člen 6
            Priloga k Sklepu (EU) 2017/1219 se spremeni:

                        (a)

                        v merilu 1 (Strupenost za vodne organizme) se zadnji odstavek nadomesti z naslednjim:
                        „Zaradi razgradnje določenih snovi med pranjem se uporabljajo ločena pravila za naslednji snovi:

                                    —

                                    vodikov peroksid (H2O2) – se ne vključi v izračun CDV,

                                    —

                                    perocetna kislina – se pri izračunu upošteva kot ‚ocetna kislina‘,

                                    —

                                    ε-ftalimido-peroksi-heksanojska kislina (PAP) – v izračun se vključi kot ε-ftalimido-heksanojska kislina (PAC).

                              Vrednosti, ki se uporabijo za izračun CDV[
                              kronično
                           ] za ε-ftalimido-heksanojsko kislino (PAC), so naslednje:

                                    DF(i) = 0,05

                                    TFkronični(i) = 0,256 mg/l

                                    aerobno = R

                                    anaerobno = O“;

                        (b)

                        v oddelku z naslovom „Ocenjevanje in preverjanje“ se v točki (b) (Mejne vrednosti meritev) v preglednici 1 opomba z zvezdico (*) nadomesti z naslednjim:

                                    „(*)

                                    ‚ni omejitve‘ pomeni: ne glede na koncentracijo (analitična meja zaznavnosti) za vse dodane snovi, razen za stranske produkte in nečistoče iz surovin, katerih koncentracija ne presega 0,010 masnega % končne sestave.“

            Člen 7
            Ta sklep je naslovljen na države članice.

            V Bruslju, 13. marca 2019

                  Za Komisijo

               Karmenu VELLA

                  Član Komisije

            (1)  UL L 27, 30.1.2010, str. 1.

            (2)  Sklep Komisije (EU) 2017/1214 z dne 23. junija 2017 o določitvi meril za podelitev znaka EU za okolje detergentom za ročno pomivanje posode (UL L 180, 12.7.2017, str. 1).

            (3)  Sklep Komisije (EU) 2017/1215 z dne 23. junija 2017 o določitvi meril za podelitev znaka EU za okolje detergentom za strojno pomivanje posode za uporabo v industriji in ustanovah (UL L 180, 12.7.2017, str. 16).

            (4)  Sklep Komisije (EU) 2017/1216 z dne 23. junija 2017 o določitvi meril za podelitev znaka EU za okolje detergentom za strojno pomivanje posode (UL L 180, 12.7.2017, str. 31).

            (5)  Sklep Komisije (EU) 2017/1217 z dne 23. junija 2017 o določitvi meril za podelitev znaka EU za okolje čistilom za čiščenje trdih površin (UL L 180, 12.7.2017, str. 45).

            (6)  Sklep Komisije (EU) 2017/1218 z dne 23. junija 2017 o določitvi meril za podelitev znaka EU za okolje detergentom za perilo (UL L 180, 12.7.2017, str. 63).

            (7)  Sklep Komisije (EU) 2017/1219 z dne 23. junija 2017 o določitvi meril za podelitev znaka EU za okolje detergentom za perilo za uporabo v industrijskem in institucionalnem sektorju (UL L 180, 12.7.2017, str. 79).

            (8)  Sklep Komisije 2011/383/EU z dne 28. junija 2011 o določitvi okoljskih meril za podelitev znaka EU za okolje univerzalnim čistilom in čistilom za sanitarne prostore (UL L 169, 29.6.2011, str. 52).

            PRILOGA

                        Snov

                        Razvrstitev v skladu z Uredbo (ES) št. 1272/2008

                        Stavek o nevarnosti

                        Površinsko aktivne snovi

                        Nevarno za vodno okolje – akutna nevarnost, kategorija 1

                        H400: Zelo strupeno za vodne organizme

                        Nevarno za vodno okolje – kronična nevarnost, kategorija 3

                        H412: Škodljivo za vodne organizme, z dolgotrajnimi učinki

                        Subtilizin

                        Nevarno za vodno okolje – akutna nevarnost, kategorija 1

                        H400: Zelo strupeno za vodne organizme

                        Nevarno za vodno okolje – kronična nevarnost, kategorija 2

                        H411: Strupeno za vodne organizme, z dolgotrajnimi učinki

                        Encimi (1)

                        Preobčutljivost kože, kategorija nevarnosti 1, 1A, 1B

                        H317: Lahko povzroči alergijski odziv kože

                        Preobčutljivost dihal, kategorija nevarnosti 1, 1A, 1B

                        H334: Lahko povzroči simptome alergije ali astme ali težave z dihanjem pri vdihavanju

                        NTA kot nečistoča v MGDA in GLDA (2)

                        Rakotvornost, kategorija nevarnosti 2

                        H351: Sum povzročitve raka

               (1)

                        (*2)

                        Vključno s stabilizatorji in drugimi pomožnimi snovmi v pripravkih.

               (2)

                        (*3)

                        V koncentracijah, manjših od 0,2 % v surovini, če je skupna koncentracija v končnem proizvodu manjša od 0,10 %.


title: Sklep Sveta (EU) 2019/477 z dne 12. marca 2019 o sklenitvi Protokola k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani ter Hašemitsko kraljevino Jordanijo na drugi strani, da se upošteva pristop Republike Bolgarije in Romunije k Evropski uniji

text:
                  25.3.2019

                  SL

                  Uradni list Evropske unije

                  L 82/2

         SKLEP SVETA (EU) 2019/477
         z dne 12. marca 2019
         o sklenitvi Protokola k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani ter Hašemitsko kraljevino Jordanijo na drugi strani, da se upošteva pristop Republike Bolgarije in Romunije k Evropski uniji
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 217 v povezavi s točki (i) člena 218(6)(a) Pogodbe,
         ob upoštevanju Akta o pristopu iz leta 2005 ter zlasti člena 6(2) Akta,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Protokol k Evro-mediteranskemu sporazumu o pridružitvi med Evropskimi skupnostmi in njihovimi državami članicami na eni strani ter Hašemitsko kraljevino Jordanijo na drugi strani, da se upošteva pristop Republike Bolgarije in Romunije k Evropski uniji (v nadaljnjem besedilu: Protokol), je bil v imenu Evropske skupnosti in njenih držav članic podpisan dne 30. novembra 2009, s pridržkom njegove sklenitve.

                     (2)

                     V skladu s členom 8(2) Protokola se je Protokol začasno uporabljal od 1. januarja 2007.

                     (3)

                     Evropska unija je zaradi začetka veljavnosti Lizbonske pogodbe dne 1. decembra 2009 nadomestila in nasledila Evropsko skupnost.

                     (4)

                     Protokol bi bilo treba odobriti –

               SPREJEL NASLEDNJI SKLEP:

            Člen 1
            Protokol k Evro-mediteranskemu sporazumu med Evropskimi skupnostmi in njihovimi državami članicami na eni strani ter Hašemitsko kraljevino Jordanijo na drugi strani, da se upošteva pristop Republike Bolgarije in Romunije k Evropski uniji (2), se odobri v imenu Evropske unije in njenih držav članic.

            Člen 2
            Predsednik Sveta v imenu Unije (3) pošlje uradno obvestilo iz člena 7 Protokola in Hašemitsko kraljevino Jordanijo uradno obvesti o naslednjem:

               „Zaradi začetka veljavnosti Lizbonske pogodbe dne 1. decembra 2009 je Evropsko skupnost nadomestila Evropska unija, ki od tega datuma izvršuje vse pravice in prevzema vse obveznosti Evropske skupnosti. Zato se v besedilu Protokola vsa sklicevanja na „Evropsko skupnost“ ali „Skupnost“ po potrebi razumejo kot sklicevanja na „Evropsko unijo“.“

            Člen 3
            Ta sklep začne veljati na dan njegovega sprejetja.

            Člen 4
            Ta sklep se objavi v Uradnem listu Evropske unije.

            V Bruslju, 12. marca 2019

                  Za Svet

                  Predsednik

               E.O. TEODOROVICI

            (1)  Odobritev z dne 18. januarja 2011 (UL C 136E, 11.5.2012, str. 105).

            (2)  UL L 40, 13.2.2010, str. 64.

            (3)  Generalni sekretariat Sveta bo v Uradnem listu Evropske unije objavil datum začetka veljavnosti Protokola.


title: Sklep Sveta (SZVP) 2019/539 z dne 1. aprila 2019 o spremembi Sklepa (SZVP) 2015/1333 o omejevalnih ukrepih zaradi razmer v Libiji

text:
                  2.4.2019

                  SL

                  Uradni list Evropske unije

                  L 93/15

         SKLEP SVETA (SZVP) 2019/539
         z dne 1. aprila 2019
         o spremembi Sklepa (SZVP) 2015/1333 o omejevalnih ukrepih zaradi razmer v Libiji
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 31. julija 2015 sprejel Sklep (SZVP) 2015/1333 (1) o omejevalnih ukrepih zaradi razmer v Libiji.

                     (2)

                     Svet je 28. septembra 2018 sprejel Sklep (SZVP) 2018/1465 (2).

                     (3)

                     Zaradi trajajoče nestabilnosti in resnosti razmer v Libiji je Svet sklenil omejevalne ukrepe, ki zadevajo tri osebe, podaljšati še za šest mesecev.

                     (4)

                     Sklep (SZVP) 2015/1333 bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            V členu 17 Sklepa (SZVP) 2015/1333 se odstavka 3 in 4 nadomestita z naslednjim:

                  „3.   Ukrepi iz člena 8(2) se za vnose 14, 15 in 16 iz Priloge II uporabljajo do 2. oktobra 2019.

                  4.   Ukrepi iz člena 9(2) se za vnose 19, 20 in 21 iz Priloge IV uporabljajo do 2. oktobra 2019.“

            Člen 2
            Ta sklep začne veljati na dan objave v Uradnem listu Evropske unije.

            V Bruslju, 1. aprila 2019

                  Za Svet

                  Predsednik

               G. CIAMBA

            (1)  Sklep Sveta (SZVP) 2015/1333 z dne 31. julija 2015 o omejevalnih ukrepih zaradi razmer v Libiji in razveljavitvi Sklepa 2011/137/SZVP (UL L 206, 1.8.2015, str. 34).

            (2)  Sklep Sveta (SZVP) 2018/1465 z dne 28. septembra 2018 o spremembi Sklepa (SZVP) 2015/1333 o omejevalnih ukrepih zaradi razmer v Libiji (UL L 245, 1.10.2018, str. 16).


title: Sklep Sveta (EU) 2019/867 z dne 14. maja 2019 o stališču, ki se v imenu Evropske unije zastopa v Komisiji za ohranjanje živih morskih virov na Antarktiki (CCAMLR), ter razveljavitvi Sklepa z dne 24. junija 2014 o stališču, ki se zastopa v imenu Unije v CCAMLR

text:
                  28.5.2019

                  SL

                  Uradni list Evropske unije

                  L 140/72

         SKLEP SVETA (EU) 2019/867
         z dne 14. maja 2019
         o stališču, ki se v imenu Evropske unije zastopa v Komisiji za ohranjanje živih morskih virov na Antarktiki (CCAMLR), ter razveljavitvi Sklepa z dne 24. junija 2014 o stališču, ki se zastopa v imenu Unije v CCAMLR
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43 v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     S Sklepom Sveta 81/691/EGS (1) je Unija sklenila Konvencijo o ohranjanju živih morskih virov na Antarktiki (2) (v nadaljnjem besedilu: Konvencija CAMLR), ki je začela veljati 7. aprila 1982 in ustanovila Komisijo za ohranjanje živih morskih virov na Antarktiki (v nadaljnjem besedilu: CCAMLR). Belgija, Španija, Francija, Nemčija, Italija, Poljska, Švedska in Združeno kraljestvo so tudi pogodbenice Konvencije CCAMLR. Grčija, Nizozemska in Finska so pogodbenice Konvencije CAMLR, vendar niso članice CCAMLR.

                     (2)

                     Na podlagi člena IX.1 Konvencije CAMLR je CCAMLR pristojna za sprejemanje ohranitvenih ukrepov na svojih letnih zasedanjih, namenjenih zagotavljanju ohranjanja živih morskih virov na Antarktiki, vključno z njihovo racionalno uporabo. Taki ukrepi lahko postanejo zavezujoči za Unijo.

                     (3)

                     V Uredbi (EU) št. 1380/2013 Evropskega parlamenta in Sveta (3) je določeno, da mora Unija zagotoviti, da so ribolovne dejavnosti in dejavnosti ribogojstva okoljsko dolgoročno trajnostne in upravljane na način, ki je skladen s cilji doseganja gospodarskih in socialnih koristi ter koristi zaposlovanja in prispevanja k zanesljivi preskrbi s hrano. Prav tako je določeno, da mora Unija uporabiti previdnostni pristop k upravljanju ribištva, njen cilj pa je zagotoviti, da se izkoriščanje morskih bioloških virov izvaja na način, ki dovoljuje obnavljanje in ohranjanje populacij lovljenih vrst nad ravnmi, ki omogočajo največji trajnostni donos. Določeno je tudi, da mora Unija na podlagi najboljšega razpoložljivega znanstvenega mnenja sprejeti upravljalne in ohranitvene ukrepe, podpirati razvoj znanstvenega znanja in mnenja, postopoma odpraviti zavržke in spodbujati ribolovne metode, ki prispevajo k bolj selektivnemu ribolovu, preprečevanju in zmanjševanju neželenega ulova v čim večji meri ter ribolovu z majhnim vplivom na morski ekosistem in ribolovne vire. Poleg tega je v Uredbi (EU) št. 1380/2013 izrecno določeno, da mora Unija navedene cilje in načela uporabiti pri vodenju zunanjih odnosov na področju ribištva.

                     (4)

                     V skladu s skupnim sporočilom visokega predstavnika Unije za zunanje zadeve in varnostno politiko ter Evropske komisije z naslovom „Mednarodno upravljanje oceanov: agenda za prihodnost oceanov“ ter sklepi Sveta o navedenem skupnem sporočilu je spodbujanje ukrepov za podporo in povečanje učinkovitosti regionalnih organizacij za upravljanje ribištva in po potrebi za izboljšanje njihovega vodenja glavna značilnost ukrepanja Unije v okviru teh forumov.

                     (5)

                     Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij „Evropska strategiji za plastiko v krožnem gospodarstvu“ se sklicuje na posebne ukrepe za zmanjšanje onesnaževanja s plastiko in onesnaževanja morja ter izgub ali opustitev ribolovnega orodja na morju.

                     (6)

                     Primerno je oblikovati stališče, ki naj se v imenu Unije zastopa na zasedanjih CCAMLR za obdobje 2019–2023, saj bodo ohranitveni ukrepi CCAMLR za Unijo zavezujoči in bodo lahko odločilno vplivali na vsebino prava Unije, in sicer na uredbe Sveta (ES) št. 1035/2001 (4), (ES) št. 600/2004 (5), (ES) št. 601/2004 (6), (ES) št. 1005/2008 (7) in (ES) št. 1224/2009 (8) ter Uredbo (EU) 2017/2403 Evropskega parlamenta in Sveta (9).

                     (7)

                     To stališče bi se moralo uporabljati za zadeve, ki spadajo v deljene pristojnosti Unije le v kolikor vplivajo na skupna pravila Unije. V skladu s sodbo Sodišča v združenih zadevah C-626/15 in C-659/16 (10) bi morala Unija podpirati vzpostavitev morsko zavarovanega območja na območju CCAMLR le skupaj s svojimi državami članicami. Ta sklep ne bi smel vplivati na razdelitev pristojnosti med Unijo in njenimi državami članicami.

                     (8)

                     Trenutno je stališče, ki se v imenu Unije zastopa na zasedanjih CCAMLR, določeno s Sklepom z dne 25. junija 2014 o stališču, ki se v imenu Unije zastopa v CCAMLR. Primerno je razveljaviti navedeni sklep in ga nadomestiti z novim sklepom, ki bo kril obdobje 2019–2013.

                     (9)

                     Zaradi spreminjajoče se narave ribolovnih virov na območju Konvencije CAMLR in posledične potrebe, da stališče Unije upošteva nove razmere, vključno z novimi znanstvenimi in drugimi relevantnimi informacijami, predstavljenimi pred ali med zasedanji CCAMLR, bi bilo treba v skladu z načelom lojalnega sodelovanja med institucijami Unije iz člena 13(2) Pogodbe o Evropski uniji vzpostaviti postopke za vsakoletno določitev stališča Unije za obdobje 2019–2023 –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na zasedanjih Komisije za ohranjanje živih morskih virov na Antarktiki (v nadaljnjem besedilu: CCAMLR), je določeno v Prilogi I. To stališče se uporablja za zadeve, ki spadajo v deljene pristojnosti Unije le v kolikor vplivajo na skupna pravila Unije

            Člen 2
            Vsakoletna opredelitev stališča Unije, ki se zastopa na zasedanjih CCAMLR, se določi v skladu s Prilogo II.

            Člen 3
            Stališče Unije, določeno v Prilogi I, Svet na predlog Komisije oceni in po potrebi revidira najpozneje do letnega zasedanja CCAMLR leta 2024.

            Člen 4
            Sklep Sveta z dne 24. junija 2014 o stališču, ki se v imenu Evropske unije zastopa v Komisiji za ohranjanje živih morskih virov na Antarktiki (CCAMLR), se razveljavi.

            Člen 5
            Ta sklep začne veljati na dan sprejetja.

            V Bruslju, 14. maja 2019

                  Za Svet

                  Predsednik

               P. DAEA

            (1)  Sklep Sveta 81/691/EGS z dne 4. septembra 1981 o sklenitvi Konvencije o ohranjanju antarktičnih živih morskih virov (UL L 252, 5.9.1981, str. 26).

            (2)  UL L 252, 5.9.1981, str. 27.

            (3)  Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).

            (4)  Uredba Sveta (ES) št. 1035/2001 z dne 22. maja 2001 o oblikovanju sistema dokumentacije o ulovu za ribe vrste Dissostichus spp. (UL L 145, 31.5.2001, str. 1).

            (5)  Uredba Sveta (ES) št. 600/2004 z dne 22. marca 2004 o nekaterih tehničnih ukrepih, ki se uporabljajo za ribolovne aktivnosti na območju, zajetem v Konvenciji o ohranjanju živih morskih virov na Antarktiki (UL L 97, 1.4.2004, str. 1).

            (6)  Uredba Sveta (ES) št. 601/2004 z dne 22. marca 2004 o nekaterih nadzornih ukrepih, ki se uporabljajo za ribolovne aktivnosti na območju Konvencije o ohranjanju živih morskih virov na Antarktiki ter o razveljavitvi uredb (EGS) št. 3943/90, (ES) št. 66/98 in (ES) št. 1721/1999 (OJ L 97, 1.4.2004, p. 16).

            (7)  Uredba Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999 (UL L 286, 29.10.2008, str. 1).

            (8)  Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Unije za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).

            (9)  Uredba (EU) 2017/2403 Evropskega parlamenta in Sveta z dne 12. decembra 2017 o trajnostnem upravljanju zunanjih ribiških flot in razveljavitvi Uredbe Sveta (ES) št. 1006/2008 (UL L 347, 28.12.2017, str. 81).

            (10)  ECLI:EU:C:2018:925.

            PRILOGA I

               Stališče, ki se v imenu Unije zastopa v Komisiji za ohranjanje živih morskih virov na Antarktiki (CCAMLR)

            1.   NAČELA
            Unija v okviru CCAMLR:

                        (a)

                        deluje v skladu s cilji in načeli, ki jim sledi v okviru skupne ribiške politike, zlasti s previdnostnim pristopom in cilji v zvezi z največjim trajnostnim donosom, kot je določeno v členu 2(2) Uredbe (EU) št. 1380/2013, za spodbujanje ekosistemskega pristopa k upravljanju ribištva, za preprečevanje in čim večje zmanjšanje nenamernega ulova ter postopno odpravo zavržkov, za zmanjšanje vpliva ribolovnih dejavnosti na morske ekosisteme in njihove habitate ter za zagotavljanje primernega življenjskega standarda za tiste, ki so odvisni od ribolovnih dejavnosti, in sicer s spodbujanjem ekonomsko uspešnega in konkurenčnega ribištva Unije ob upoštevanju interesov potrošnikov;

                        (b)

                        si prizadeva za ustrezno vključitev deležnikov v fazi priprave ukrepov CCAMLR in zagotavlja, da so ukrepi, sprejeti v tej komisiji, skladni s Konvencijo o ohranjanju antarktičnih živih morskih virov (v nadaljnjem besedilu: Konvencija CAMLR);

                        (c)

                        zagotavlja, da so ukrepi, sprejeti v CCAMLR, v skladu z mednarodnim pravom, zlasti z določbami Konvencije ZN o pomorskem mednarodnem pravu iz leta 1982, Sporazuma ZN v zvezi z ohranjanjem in upravljanjem čezconskih staležev rib in izrazito selivskih staležev rib iz leta 1995, Sporazuma o spodbujanju usklajevanja ribiških plovil na odprtem morju z mednarodnimi ukrepi za ohranjanje in upravljanje iz leta 1993 ter Sporazuma Organizacije za prehrano in kmetijstvo o ukrepih države pristanišča iz leta 2009;

                        (d)

                        spodbuja stališča, skladna s tistimi, ki so jih sprejele regionalne organizacije za upravljanje ribištva na istem območju;

                        (e)

                        si prizadeva za usklajenost in sinergijo s politiko, ki jo vodi v okviru dvostranskih odnosov na področju ribištva s tretjimi državami, in zagotavlja skladnost s svojimi drugimi politikami, zlasti na področju zunanjih odnosov, okolja, zaposlovanja, trgovine, razvoja, raziskav in inovacij;

                        (f)

                        zagotavlja spoštovanje svojih mednarodnih zavez;

                        (g)

                        zagotavlja skladnost s sklepi Sveta z dne 19. marca 2012 o sporočilu Komisije o zunanji razsežnosti skupne ribiške politike (1);

                        (h)

                        si za svojo floto na območju Konvencije CAMLR prizadeva ustvariti enake konkurenčne pogoje na podlagi istih načel in standardov, kot se uporabljajo v pravu Unije, ter spodbujati enotno izvajanje navedenih načel in standardov;

                        (i)

                        zagotavlja skladnost s sklepi Sveta (2) o skupnem sporočilu visoke predstavnice EU za zunanje zadeve in varnostno politiko ter Evropske komisije z naslovom „Mednarodno upravljanje oceanov: agenda za prihodnost oceanov“ (3) in spodbuja ukrepe za podporo in povečanje učinkovitosti CCAMLR ter po potrebi za izboljšanje njenega upravljanja in uspešnosti (zlasti kar zadeva znanost, skladnost s predpisi, preglednost in odločanje) kot prispevek k trajnostnemu upravljanju oceanov v vseh njegovih razsežnostih;

                        (j)

                        skupaj z državami članicami dejavno podpira vzpostavitev reprezentativne mreže morskih zavarovanih območij v Antarktičnem oceanu, med drugim s pomočjo konkretnih predlogov za morska zavarovana območja, ki jih Unija in njene države članice predložijo CCAMLR;

                        (k)

                        spodbuja usklajevanje med regionalnimi organizacijami za upravljanje ribištva in konvencijami o regionalnih morjih ter po potrebi sodelovanje z globalnimi organizacijami v okviru njihovih pooblastil, kadar je to primerno;

                        (l)

                        spodbuja sodelovalne mehanizme med regionalnimi organizacijami za upravljanje ribištva za ribe, ki niso tun, podobne tako imenovanemu procesu iz Kobeja za regionalne organizacije za upravljanje ribištva za tune.

                  2.   SMERNICE
            Unija si po potrebi prizadeva podpirati sprejetje naslednjih ukrepov CCAMLR:

                        (a)

                        ukrepov za ohranjanje in upravljanje ribolovnih virov na območju Konvencije CAMLR na podlagi najboljšega razpoložljivega znanstvenega mnenja, vključno s celotnim dovoljenim ulovom in kvotami ali reguliranjem napora za žive morske biološke vire, ki jih ureja CCAMLR, kar bi omogočilo, da se delež izkoriščenosti največjega trajnostnega donosa doseže ali ohrani najpozneje do leta 2020. Po potrebi navedeni ohranitveni in upravljalni ukrepi vključujejo posebne ukrepe za staleže, ki jih je prizadel prelov, da se ribolovni napor ohrani v skladu z razpoložljivimi ribolovnimi možnostmi;

                        (b)

                        ukrepov za preprečevanje dejavnosti nezakonitega, neprijavljenega in zakonsko neurejenega ribolova, odvračanje od njih in njihovo odpravljanje na območju Konvencije CAMLR, vključno s pripravo seznama plovil, ki takšne dejavnosti izvajajo, nadaljnjo izmenjavo informacij z regionalnimi organizacijami za upravljanje ribištva, pripravo navzkrižnega seznama z drugimi organizacijami za upravljanje ribištva in ciljnim ukrepanjem proti ladjam brez državne pripadnosti;

                        (c)

                        ukrepov za izboljšanje zbiranja znanstvenih podatkov o ribištvu ter spodbujanje boljšega sodelovanja med industrijo in znanstveniki;

                        (d)

                        ukrepov spremljanja in nadzora na območju Konvencije CAMLR, da se zagotovita učinkovitost nadzora in skladnost z ukrepi, sprejetimi v CCAMLR, vključno z okrepitvijo nadzora nad dejavnostmi pretovarjanja virov, ki jih upravlja CCAMLR, in revizijo sistema dokumentacije o ulovu CCAMLR za zobato ribo, da bi odpravili vrzeli pri trgovanju z navedenimi vrstami in spodbujali stike s sosednjimi regionalnimi organizacijami za upravljanje ribištva za sodelovanje s sistemom dokumentacije o ulovu CCAMLR;

                        (e)

                        ukrepov za zmanjšanje negativnih učinkov ribolovnih dejavnosti na morsko biotsko raznovrstnost in morske ekosisteme ter njihove habitate, vključno z ukrepi za zmanjšanje onesnaževanja morja in preprečevanje onesnaževanja morja s plastičnimi odpadki ter zmanjšanje učinkov plastičnih odpadkov, ki so prisotni v morju, na morsko biotsko raznovrstnost in ekosisteme, zaščitnimi ukrepi za občutljive morske ekosisteme na območju Konvencije CAMLR v skladu z Mednarodnimi smernicami za upravljanje globokomorskega ribolova na odprtih morjih Organizacije Združenih narodov za prehrano in kmetijstvo (FAO) ter ukrepi za preprečevanje in čim večje zmanjšanje nenamernega ulova, zlasti ranljivih morskih vrst, in postopno odpravo zavržkov;

                        (f)

                        ukrepov za zmanjšanje učinkov zapuščene, izgubljene ali drugače zavržene ribiške opreme v oceanu in olajšanje prepoznavanja in odkrivanja take opreme;

                        (g)

                        ukrepov za prepoved ribolova, ki se izvaja izključno za namen pridobivanja plavuti morskih psov, s katerimi se zahteva, da se vsi morski psi iztovorijo z vsemi plavutmi, ki se naravno držijo trupa;

                        (h)

                        priporočil – po potrebi in v dovoljenem obsegu glede na zadevne ustanovne dokumente – ki spodbujajo izvajanje Konvencije o delu na področju ribolova Mednarodne organizacije dela (MOD);

                        (i)

                        po potrebi skupnih pristopov z drugimi regionalnimi organizacijami za upravljanje ribištva, zlasti tistimi, ki sodelujejo pri upravljanju ribištva v isti regiji;

                        (j)

                        dodatnih tehničnih ukrepov na podlagi nasvetov pomožnih organov in delovnih skupin CCAMLR;

                        (k)

                        v sodelovanju z državami članicami vzpostavitev morskih zavarovanih območij na podlagi najboljšega razpoložljivega znanstvenega mnenja, da se zagotovi ohranjanje živih morskih virov na Antarktiki in morske biotske raznovrstnosti ter zaščitijo občutljivi ekosistemi in okoljske značilnosti.

               (1)  7087/12 REV 1 ADD 1 COR 1.

               (2)  7348/1/17 REV 1, 24.3.2017.

               (3)  JOIN(2016) 49 final, 10.11.2016.

            PRILOGA II

               Vsakoletna določitev stališča Unije, ki se zastopa na letnem zasedanju Komisije za ohranjanje živih morskih virov na Antarktiki

            Pred vsakim letnim zasedanjem CCAMLR, na katerem navedeni organ sprejme sklepe s pravnim učinkom za Unijo, se sprejmejo potrebni ukrepi, da se v stališču, izraženem v imenu Unije, upoštevajo najnovejše znanstvene in druge pomembne informacije, predložene Evropski komisiji, v skladu z načeli in smernicami iz Priloge I.
            V ta namen in na podlagi navedenih informacij Evropska komisija Svetu dovolj zgodaj pred vsakim letnim zasedanjem CCAMLR pošlje pisni dokument, v katerem predstavi specifične elemente predlaganega stališča Unije, ki bo izraženo v imenu Unije, da bi lahko razpravljali o njegovih podrobnostih in jih potrdili.
            Če med zasedanjem CCAMLR, vključno med zasedanjem na kraju samem, ni mogoče doseči dogovora, da bi se v stališču Unije upoštevali novi elementi, se zadeva predloži Svetu ali njegovim pripravljalnim telesom.


title: Upravna komisija za koordinacijo sistemov socialne varnosti – Sklep št. F3 z dne 19. decembra 2018 o razlagi člena 68 Uredbe (ES) št. 883/2004 v zvezi z metodo izračuna razlike v obliki dodatka (Besedilo velja za EGP in za Sporazum ES/Švica.)

text:
               26.6.2019

               SL

               Uradni list Evropske unije

               C 215/2

      UPRAVNA KOMISIJA ZA KOORDINACIJO SISTEMOV SOCIALNE VARNOSTI
      SKLEP št. F3
      z dne 19. decembra 2018
      o razlagi člena 68 Uredbe (ES) št. 883/2004 v zvezi z metodo izračuna razlike v obliki dodatka
      (Besedilo velja za EGP in za Sporazum ES/Švica)
      (2019/C 215/02)
      UPRAVNA KOMISIJA ZA KOORDINACIJO SISTEMOV SOCIALNE VARNOSTI JE –
      ob upoštevanju člena 72(a) Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1), v skladu s katerim je Upravna komisija odgovorna za obravnavo vseh vprašanj v zvezi z uporabo in razlago, ki izhajajo iz določb Uredbe (ES) št. 883/2004 in Uredbe (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti (2),
      ob upoštevanju člena 68 Uredbe (ES) št. 883/2004,
      ob upoštevanju člena 60 Uredbe (ES) št. 987/2009,
      ob upoštevanju naslednjega:

                  (1)

                  Člen 68(2) Uredbe (ES) št. 883/2004 določa, da se v primeru prekrivanja upravičenosti do družinskih dajatev na podlagi zakonodaje več kot ene države članice družinske dajatve dodelijo v skladu z zakonodajo, ki ima v skladu z odstavkom 1 prednost. Upravičenosti do družinskih dajatev na podlagi druge zakonodaje ali zakonodaj v koliziji mirujejo do zneska, določenega v prvi zakonodaji, po potrebi pa se razlika do tega zneska dodeli v obliki dodatka.

                  (2)

                  Za lažjo enotno uporabo Uredbe (ES) št. 883/2004 se Upravna komisija zato strinja, da bi bilo treba določiti enoten postopek za izvajanje navedenega člena glede primerjave zneskov, ki jih določata dve ali več zadevnih zakonodaj, ter določitve razlike v obliki dodatka, ki jo morda mora plačati zadevni nosilec.
                  v skladu s pogoji iz člena 71(2) Uredbe (ES) št. 883/2004 –

            SKLENILA:

                  1.

                  Nosilec države članice, katere zakonodaja ni bila določena kot prednostna v skladu s členom 68(1) Uredbe (ES) št. 883/2004, za vsakega družinskega člana primerja znesek družinskih dajatev, ki ga določa zakonodaja, opredeljena kot prednostna, z zneskom družinskih dajatev, določenim z zakonodajo, ki jo uporablja ta nosilec.

                  2.

                  Po opravljeni primerjavi za vsakega posameznega družinskega člana zadevni nosilec plača razliko v obliki dodatka, ki je enaka razliki med navedenima zneskoma.

                  3.

                  Ta sklep se objavi v Uradnem listu Evropske unije. Veljati začne dvajseti dan po objavi.

               Predsednik Upravne komisije

            Bernhard SPIEGEL

         (1)  UL L 166, 30.4.2004, str. 1.

         (2)  UL L 284, 30.10.2009, str. 1.